Sent Kits da Nevis

Sent Kits da Nevis ( [seɪnt ˌkɪts ænd ˈniːvɪs]), täuz' oficialine form — Sent Kitsan da Nevisan Federacii ( vai "Federation of Saint Christopher and Nevis"), om sar'hine valdkund Kariban meren päivnouzmpoles. Sen pälidn da kaikiš suremb lidn om Baster.
Sent Kitsan da Nevisan Federacii om kaikiš penemb Amerikan da Päivlaskmaižen mapoliškon valdkund ičeze pindan dai ristitišton mödhe.
Istorii.
Vn 1983 19. päiväl sügüz'kud Sent Kits da Nevis tedištoiti ičeze ripmatomudes Sures Britanijaspäi.
Valdkundan üks'jäine Konstitucii tuli väghe vl 1983, se om väges vajehtusita.
Geografijan andmused.
Sent Kits da Nevis sijadase kahtel sarel vulkaniženke augotižlibundanke — Sent Kits i Nevis. Valdkundan pind om 261 km², sidä kesken Sent Kits — 168 km², Nevis — 93 km². Narrouz-sal'm erigoitab sarid toine toižespäi, se om koumen kilometrad levette. Korallrifad ümbärtas muugotid sarid.
Valdkund om meriröunoiš Sen Bartel'minke (Francijan merentagaine territorii) pohjoižpoles, Antiguanke da Barbudanke päivnouzmpoles, Montserratanke suvipäivnouzmpoles (Suren Britanijan merentagaine territorii), Sint Estatiusanke (Alamaiden merentagaine territorii) lodehes. Ühthine randanpird om 135 km. Ei ole röunoid madme.
Kaikiš korktemb čokkoim om sambnu Ljamuig-lämoimägi (1156 m ü.m.t.) Sent Kits-sarel. Nevis-saren kaikiš korktemb čokkoim om ühtennimižen Nevis-lämoimägen pä (985 m). Tropine mec otab valdkundan territorijan kudendest.
Klimat om tropine passatine, neps da räk. Kun keskmäine lämuz om +26 C°. Paneb sadegid 1500 mm (alangištoil) da 3700 mm (mägil), tazomäras vodes läbi.
Londuseližed varad oma kala, väghine mahuz, keitandsol, letked, gravii, kived.
Tobmuz.
Ohjandusen form om parlamentine monarhii, federacii parlamentiženke demokratijanke konstitucižen monarhan ohjandusen al, äjiden partijoiden sistemanke. Valdkundan pämez' om Suren Britanijan Karl Koumanz'-kunigaz, hän paneb radnikusele jenaral-gubernatorad. Jenaral-gubernator paneb ministrid päministran nevondan mödhe. Parlamentan ezipartijan lider kändase päministraks ().
Federaline parlament om üks'kodine Nacionaline Suim () 15 ühtnijanke, sidä kesken 11 — kaik rahvaz valičeb, koume — jenaral-gubernator paneb, üks' — enzne valdkundmez'. Heiden valdatusiden strok om viž vot. Sen ližaks ičeze parlament om Nevis-sarel kahesanke ühtnijanke.
Parlamentan ühtnijoiden järgenduseližed pävaličendad oliba vn 2015 16. päiväl uhokud. Timoti Harris radab päministran vn 2015 uhokun 18. päiväspäi.
Administrativiž-territorialine jagand.
   "Kacu kirjutuz: Sent Kitsan da Nevisan administrativiž-territorialine jagand."
Sent Kits da Nevis jagase nell'toštkümneks tulendaks (). Niišpäi ühesa oma Sent Kitsal da viž — Nevisal.
Eläjad.
Sent Kitsas da Nevisas elädas kitsalaižed i nevisalaižed. Vn 2015 heinkus valdkundan ristitišt oli 51 936 eläjad.
Augotižlibundan mödhe (2001): afrikalaižed — 92,5 %, segoitadud augotižlibundanke — 3,0 %, evropalaižed — 2,1 %, indijalaižed — 1,5 %, toiženke augotižlibundanke — 0,6 %, märhapanendata — 0,3 %.
Uskondan mödhe (2001): protestantad — 74,4 %, riman katolikad — 6,7 %, rastafarilaižed — 1,7 %, Jehovan tundištajad — 1,3 %, toižed uskojad — 7,6 %, religijatomad — 5,2 %, märhapanendata — 3,1 %.
Toižed lidnad enamba 1 tuh. ristitištonke oma Sendi Point Taun (kahtenz' surtte pälidnan jäl'ghe) i Sent Pol Kapister Sent Kits-sarel, mugažo Čarlstaun, se om kaikiš järedamb Nevis-sarel. Lidnalaižiden pala om 30,8 % (2020).
Ižanduz.
Sent Kits da Nevis om šingotai industrialine valdkund. Vl 2018 valdkundan nominaline kogosüdäiprodukt oli 980 mln. US$ ekvivalentas (US$17,513 ühtele hengele) vai 1641 mln. US$ ostmižmahtusen paritetan mödhe (US$29,323 ühtele hengele). Turizm, elektrotehnine tegimišt, madaliden valdkundmaksoiden zon ofšoriženke bankinganke da maižanduz (saharrogon da puvillan kazvatuz) oma Sent Kitsan da Nevisan ekonomikan päsarakod. Industrijan toižed sarakod oma tavaroiden ühthekeradamine komponentoišpäi eksportan täht, puvillan ümbriradmine, sobiden da kengiden pästand, sömtegimišt (keitandsol), kopran tehmine. Finansine voz' zavodiše 1. vilukud.
Kogosüdäiproduktan palad (2001): maižanduz 3,5 %, tegimišt 25,8 %, holitišiden sfer 70,7 %.
Vl 2010 eksport valdkundaspäi oli radiopalad (23 %), radiooigendimed (20 %), palad elektrolikutimiden täht (15 %), toine elektroladimišt (15 %); toine eksport — pened punolendimed (4 %, kahten tonnad penemb jügutoitmižvoindanke), ehtatimed (3 %), olud da alkogoližed jomad (3 %). Importan tavarad oma mašiništonsauvomižen produkcii i tegimišton toižed tavarad, söndtavarad, poltuz. AÜV oma pätorguindühtnijaks (Sent Kitsan da Nevisan eksportan 61,2 % i importan 47,1 % vl 2022).